**Математикалық мазмұндағы ойындар картотекасы**

**Мектеп жасына дейінгі балалардың дидактикалық ойындары**

Ойын - бала өміріндегі тәрбиенің шешуші шарты. Бала өзін қоршаған ортаны, өмір сүріп отырған айналасындағы құбылыстар мен заттарды ойын арқылы түсініп ұғынады.

Белгілі психолог Е. А. Аркиннің пайымдауынша, ойын және ойыншық балалар өмірін сипаттайтын бірден - бір жалпы ұғым: «Балақай өсімдік сияқты өз ішінен өсіп жетіледі. Және бұл үрдіс қатал түрде әр жеке баланың өзіне ғана тән. Бала тіршілігінің негізгі заңдарының бірі осындай».

Кезінде К. Д. Ушинский, В. А. Сухомлинскийлер балабақша тәрбиеленушісі – балалық үшін оларды тәрбиелейтіндей орта туғызу, жағдай жасау керектігін атап көрсеткен болатын.

Оқу мен тәрбиеге байланысты жұмыстарды үйлестіруде іздестіру барысында С. Т. Шацкий қазірге дейін маңызын жоймаған мынадай пікір айтқан еді: «Біздің қолымызда күш пен қаржы болғандықтан, біз тек арнаулы мектеп ғимараттарындағы емес, одан тыс жерлердегі педагогикалық үрдістерді зерттеуіміз керек».

«Балалардың ойын әрекетін ұйымдастыруды қалай жақсартуға болады? Бұл мәселе педагогикалық үрдісте қандай орын алады?» деген сұрақтарына жауап іздеп көрелік. Ойын әрекеті балалардың бағалы өмірінің алғашқы күнінен бастап – ақ маңызды орын алады. Алайда жақсы, дұрыс ұйымдастырылған ойын ғана тиісті, қалағаныңдай нәтиже бере алады. Ойын мектепке дейінгі тәрбиешілердің бірден - бір көмекшісі болуы керек деген.

Дидактика - термині гректің «дидактос», яғни үйрететін деген сөзден шыққан. Дидактикалық құралдар оқу міндеттеріне сай арнайы әзірленеді.

К. Д. Ушинский мектеп жасына дейінгі балалардың ерекшеліктерін ескерсе, былай деп жазады: «Бала табиғатты көрнекілікті аса қажетсінеді. Балаға өзіне белгісіз бес сөзді жалаң үйрете бастасаңыз, көп уақытты зая кетіріп, босқа қиналасыз. Ал енді жиырма сөзді суреттермен байланыстыра үйретсеңіз, бала оны лезде қағып алады. Сіз балаға қарапайым ғана ойыңызды қанша түсіндірсеңіз де, оңай ұға қоймайды. Дәл сол ойды күрделі суреттер көрсете баяндасаңыз, ол сізді тез түсінеді».

Дидактикалық ойын – оның аты айтып тұрғандай, баланың ақыл - ойын дамытып, таным түсініктерді ажыратудағы әдістердің бірі. Ойын арқылы оқыту – мектеп жасына дейінгі кезеңнің, негізгі ерекшелігі. Білімді меңгеру және оны бекіту үшін, дағды мен әдет қалыптастыруда балаға қайталау және жаттығу қажет. Егер баланың ойлауы образды, эмоциялық әсерде болса, ол соғұрлым жақсы нәтиже береді, сондай - ақ білім қызғылықты әрекетпен байланысты болса, баланың іс - әрекетімен іштей қабысып жатса, ондай білімді бала дұрыс меңгереді. Бала әрбір затты ұстап, дәмін татып, сан рет байқап көреді. Балабақшада бала психикасының дамуына ойын әрекеті шешуші рөл атқаратындығы туралы белгілі ғалымдар (Ж. Аймауытұлы, М. Жұмабаев,  
Ш. Құдайбердіұлы, С. Торайғыров, Т. Тәжібаев т. б) өз еңбектерінде айтып кеткен. Педагогикалық үрдісті жетілдіруде ойынның алар орны жөнінде қазақстандық ғалым Н. Құлжанова да зерттеген. Ойын бала үшін еліктеу, инстинкт күнделікті негізгі іс - әрекет және өмірі деп дәлелдеген. Н. Құлжанованың айтуы бойынша ойынды әдептілік, тәрбиелік мақсатқа пайдалану – болашақ өміріне түзу жол салу, үлкендерге еліктеу және өмірдің талаптарына сай бейімдеу деп түсіндірген.

Баланың тәрбиесіндегі мектепке дейінгі мекемелердің, әсіресе дидактикалық ойындар арқылы баланың математикалық қабілеттерін оятудың әсерін Ресей ғалымдары Т. В. Лодкина, А. И. Захаров, В. С. Мухина, А. М. Леушина, Е. И. Щербакова, Е. О. Смирновалар атап көрсеткен. Дидактикалық ойындардың ықпалын баланың сезініп, түйсінуі және сөз түрінде бейнелеуінің маңызын А. В. Запорожец, А. Д. Кошелева және т. б. белгілеген. Бір нәрсе жасауға тырысу, бірге ойнау, бір нәрсемен шұғылдану, ортақ мақсат қою және оны жүзеге асыру ісіне өздері қатысуға талпыныс пайда болады. Мұның бәрі де баланың жеке басының қоғамдық бағытын анықтайды, оның өмірге белсенді ұстанымын бірте - бірте қалыптастырады.

Дидактикалық ойын баланың қоршаған дүние туралы түсінігін кеңейтіп және оны бекітіп нақтылай түседі.

Бала бақылау, оқыған кітап, естіген ертегі арқылы айналасын таниды. Олардың түсінігі алғашқы кезде айқын болмайды. Тәрбиеші баланың түсінігін дидактикалық ойындар арқылы нақтылап, дамытып саналы түрде түсінуін өрістетеді. Мысалы, бір заттың түсін атаңдар? Бояудың қандай түрін білесіңдер? Үй жануарларының үшеуін атаңдар. Бала дидактикалық ойын арқылы әр затқа байланысты жаңа білімді меңгеріп, түсінігін тиянақтайды.

Әрбір дидактикалық ойын ойлай білуге баулып, сөздік қорын өсіреді, ақыл - ой қызметін қалыптастырады.

Дидактикалық ойын адамгершілікке тәрбиелеудің құралы болып табылады. Дидактикалық ойынмен ұйымдастырылған сабақ балаларға көңілді жеңіл келеді. Сондықтан дидактикалық ойынды іріктеп алуға нақтылы сабақтың мақсаты, мүмкіндіктері мен жағдайларын ескертуге ерекше назар аударған жөн.

Дидактикалық ойын – балалар үшін оқу да, еңбек те. Ойын - айналадағы дүниені танудың тәсілі. Ол балаларға өмірде кездескен қиыншылықтарды жеңу жолын үйретіп қана қоймай, ұйымдастырушылық қабілетін қалыптастырады. Педагогикада дидактикалық ойындарға былай анықтама беріледі: дидактикалық ойындар дегеніміз – балаларға белгілі – бір білім беріп, іскерлік пен дағдыны қалыптастыру мақсатын көздейтін іс - әрекет.

Дидактикалық ойындардың мақсаты:  
1. Бағдарламада анықталған білім, білік және дағдылар жайында түсінік беру;  
2. Бағдарламада анықталған білім, білік және дағдыларды қалыптастыру;  
3. Бағдарламада анықталған білім, білік және дағдыларды тиянақтау және бекіту;  
4. Бағдарламада анықталған білім, білік және дағдыларды қайталау және пысықтау;  
5. Бағдарламада анықталған білім, білік және дағдыларды тексеру.

Дидактикалық ойынның міндеті:  
1. Баланың қызығушылығын туғызу;  
2. Баланың белсенділігін арттыру.

Балабақшадағы тәрбиелеу - оқыту жұмысында балалардың тілін дамыту, сөздік қорларын дамыту, ауызша сөйлеуге үйрете отырып, үйренген сөздерін күнделікті өмірде еркін қолдану, әрі оны күнделікті іс - әрекет кезіндегі тілдік қарым - қатынаста қолдана білуге жаттықтыру ісіне ерекше мән берілген.

**Бейнелеу өнері бойынша пайдаланатын дидиктикалық ойындар**

Бейнелеу өнері бойынша пайдаланатын дидиктикалық ойындардың маңызы.

Мектепке дейінгі кезеңде бейнелеу іс - әрекеті баланың жеке басының жан – жақты дамуына, айналадағы дүниені белсенді түрде тануына, алған әсерлерін сурет салуға, мүсіндеуге және қиып жапсыруда пайдалана білу қабілетін жетілдіруге жәрдемдеседі.

Бейнелеу өнері – эстетикалық тәрбиенің ең ықпалды және өзгермейтін басты құралы. Эстетикалық тәрбие барысында мына міндеттерді шешу қажет:  
- баланың эстетикалық қабылдауын, сезімі мен ұғымын, көркемдікті қабылдау қабілетін үздіксіз дамыту және талғамын қалыптастыру;  
- баланы өмірдің көңілді сәттерін сезе білуге, айналадағы әдеміліктерді көре білуге, жағымды да сазды әуендерді тыңдай білуге және оларды сүйе білуге баулу;

Бейнелеу іс - әрекеті барысында тәрбиенің сенсорлық, ақыл - ой, эстетикалық, адамгершілік және еңбек пен дене тәрбиесінің алуан түрлі жақтары жүзеге асырылады. Дидактикалық ойындар тәрбиелеудің аса маңызды құралының бірі болғандықтан, ол балалар меңгерген дағдыларды бекіту немесе үйрету үшін ғана емес, сол алған білімдерін іс - әрекетте пайдалана білуге, жұмыс барысындағы икемділік – дағдыларымен қарулануға, ақыл – ойының дамуына, белсенділігінің арттыруына, өз бетінше әрекет етуіне жәрдемдеседі.

**Геометриялық пішіндерге арналған дидактикалық ойындар**

Мақсаты: Балаларға біреуі артық немесе кем санды тауып, атауды үйрету.

Көрнекілік: Ою-өрнектер, геометриялық пішіндер салынған карточкалар жиынтығы, геометриялық пішіндер.

Барысы: Балалар геометриялық /ұшбұрыш, шаршы, дөңгелек және с.с./ пайдаланып, мұғалімнің тапсырмасына үндеместен жауап беруі тиіс.

Тәрбиеші тапсырма береді, балалар оны орындайды.:

а/дөңгелектерден біреуін артық етіп, ұшбұрыштарды қойыңдар /үш дөңгелек салынған сандық карточканы көрсетеді/;

б/мұндағы дөңгелектерден біреуін кем етіп, шаршыларды қойыңдар /бес дөңгелек салынған сандық карточканы көрсетеді/;

в/дәл осындай пішінді көрсетіңдер /дөңгелекті көрсетеді/және осыларға сәйкес тапсырмаларды көрсетіндер.

Ойын соңында қорытынды шығарылады. Қатені аз жіберген қатар ұтып шығады.Ойынның барысында балалардың зейіні, қол қимылының жылдамдығы, дәлдігі қалыптаса бастайды және санауды, біреуі артық немесе кем санды тауып, оны атауды үйренеді.

**Карточка №1**

**«Дәл осындай пішінді тап»**

**Ойынның мақсаты:** геометриялық пішіндер жайлы білімдерін бекіту, пішіндерді атауға, ажыратуға, салыстыруға жаттықтыру.

**Ойынның құрал-жабдықтары:** бала саны бойынша құлыптың суреттері, геометриялық пішіндер.

**Ойынның мазмұны:** алдарындағы сиқырлы құлыпты ашуды ұсыну. Құлыптың кілттері де сиқырлы, геометриялық пішіндерден құралған екенін айту. Әр бала құлыпқа сай келетін кілтті алып, құлыпты ашады.

**Карточка №2**

**«Үйдің есігін жабайық»**

**Ойынның мақсаты:** заттарды өлшемі бойынша салыстыруға, жуан және жіңішке заттарды ажыратуға жаттықтыру. Ойлау қабілетін дамыту.

**Ойынның құрал-жабдықтары:** үйдің, есіктің суреттері.

**Ойынның мазмұны:** қағаздан қиылған, есігі жоқ үйдің суретін балаларға тарату. Жуан және жіңішке есіктерді үйдің өлшеміне сай келтіріп салуды ұсыну.

**Карточка №3**

**«Вагондарға дөңгелек таңдау»**

**Ойынның мақсаты:** геометриялық пішіндерді ажыратуға, қасиеттерін білуге жаттықтыру, ойлау қабілетін дамыту.

**Ойынның құрал-жабдықтары:** қағазға салынған вагондар, әртүрлі геометриялық пішіндер.

**Ойынның мазмұны:** Балалар вагондарға лайық дөңгелектерді әртүрлі пішіндердің ішінен табады.

**Карточка №4**

**«Үй құрылысының ретін көрсет»**

**Ойынның мақсаты:** түстерді ажыратуға жаттықтыру; ойлау қабілеттерін, қабылдау, ес, зейін процесстерін дамыту.

**Ойынның құрал-жабдықтары:** баланың саны бойынша әртүрлі түсті жолақтар, пішіндер, үй суретінің үлгісі.

**Ойынның мазмұны:** Балаларға үйдің суретінің үлгісін көрсету. Балаларға әртүрлі жолақшаларды, пішіндерді таратып беру. Үлгіге қарап осы пішіндерден үйді құрастыруды ұсыну.

**Карточка №5**

**«Бет орамалға лайық жамауларды табу»**

**Ойынның мақсаты:** геометриялық пішіндерді ажыратуға, салыстыруға жаттықтыру; логикалық ойлау қабілеттерін дамыту.

**Ойынның құрал-жабдықтары:** бала саны бойынша қағаздан жасалған бет орамалдардың үлгісі, әртүрлі пішіндер.

**Ойынның мазмұны:** Балаларға бет орамалдардың үлгісін таратып беру. Алдарындағы пішіндердің ішінен әр орамалға лайық жамауды табуды ұсыну.

**Карточка №6**

**«Жұбын тап»**

**Ойынның мақсаты:** геометриялық пішіндерді ажыратуға, салыстыруға жаттықтыру; білімдерін бекіту, ойлау қабілеттерін дамыту.

**Ойынның құрал-жабдықтары:** әртүрлі ретте орналасқан геометриялық пішіндердің суреттері.

**Ойынның мазмұны:** Балаларға геометриялық пішіндер орналасқан суреттерді тарату. Үлгі ретінде бір суретті көрсетіп, дәл осындай суреттін жұбын табуды ұсыну. Суреттердің дұрыстығын тексеру үшін оларды салыстыру.

**Карточка №7**

**«Әдемі кілемшелер»**

**Ойынның мақсаты:** бөліктерден кілемше жасауға үйрету; қабылдау, ес, зейін процесстерін дамыту; ұйымшылдыққа тәрбиелеу.

**Ойынның құрал-жабдықтары:** қағаздан жасалған кілемшелер, геометриялық пішіндер.

**Ойынның мазмұны:** Балалар геометриялық пішіндерді берілген кілемшелердің үстіне қойып, құрақ құрайды.

**Карточка №8**

**«Таныс пішіндер доминосы»**

**Ойынның мақсаты:** геометриялық пішіндер жайлы білімдерін бекіту; көп заттың ішінен біреуін таңдауға жаттықтыру.

**Ойынның құрал-жабдықтары:** пішіндер бейнеленген суреттер.

**Ойынның мазмұны:** Балаларға суреттерді таратып беру. Жүргізуші бірінші суретті үстелдің ортасына қояды, қалған балалар сурет сәйкес өзінің суретін қояды, суретте бейнеленген пішінді атайды. Ойын осылай жалғаса береді.

**Карточка №9**

**«Гараждар»**

**Ойынның мақсаты:** геометриялық пішіндер жайлы білімдерін бекіту; ойлау қабілеттерін дамыту; жағымды көңіл-күйлерін қамтамасыз ету.

**Ойынның құрал-жабдықтары:** бала саны бойынша суреті бар рульдер, дәл сондай суреті бар гараждар.

**Ойынның мазмұны:** Балалар жүргізуші болады. Қолдарына суреті бар рульдерді таратып беру. Белгі бойынша балалар көліктерін жүргізіп ойнайды. «Көліктеріңді гараждарыңа апарып қойыңдар» - деген кезде, рульдегі суретіне ұқсас суреті бар гараждың жанына барып тұра қалады.

**Карточка №10**

**«Өз үйіңді тап»**

**Ойынның мақсаты:** түстерді ажыратуға жаттықтыру; қабылдауын дамыту; ойынның ережесін сақтауға үйрету.

**Ойынның құрал-жабдықтары:** түрлі-түсті дөңгелектер.

**Ойынның мазмұны:** Балаларға түрлі-тісті дөңгелектер тарату, түсін атау. Үйлерін көрсету. Белгі бойынша балалар дөңгелектерінің түсі бойынша үлкен шеңберлерге тұра қалады.

**Карточка №11**

**«Зейінді бол»**

**Ойынның мақсаты:** Күрделі геометриялық суреттен үшбұрышты, төртбұрышты, шеңберді көрсете білу.

**Ойынның құрал-жабдықтары:** Геометриялық пішіндер кескінделген суреттер /5–сурет/.

**Ойынның мазмұны:** Тәрбиеші көрсеткіш таяқшамен бірінші /екінші, үшінші, төртінші, бесінші, алтыншы/ суретті нұсқап, балаларға мынадай сұрақ қояды: Суреттен қандай таныс пішінді көресіңдер? Әрбір суретте өзара ұқсас неше пішін бар?

Есептеу кезінде аз қателескен қатар ұтып шығады.

**Карточка №12**

**«Мынау қай пішін?»**

**Ойынның мақсаты:** Геометриялық пішінді сипалап анықтау арқылы айта білу.

**Ойынның құрал-жабдықтары:** Картоннан жасалған геометриялық пішіндер 5–түрі.

**Ойынның мазмұны:** Бала топқа қарап тұрып, қолын артқа ұстайды. Тәрбиеші оның қолына геометриялық пішінді ұстатады. Бала оны сипап байқап, балаларға көрсетпей атын атайды.

**Карточка №13**

**«Кім зейінді?»**

**Ойынның мақсаты:** Белгілі геометриялық пішіндерден әртүрлі нәрселер құрастыру.

**Ойынның құрал-жабдықтары:** Сіріңке қорабында таратпа геометриялық пішіндер.

**Ойынның мазмұны:** Тәрбиеші төмендегі бейнелерді геометриялық пішіндерден алып бейнелер құрайды. Жылдам болған бала мадақталады.

**Карточка №14**

**«Қандай пішін шықты?»**

**Ойынның мақсаты:** Таяқшалардан таныс геометриялық пішіндер құрастыра білу.

**Ойынның құрал-жабдықтары:** Әрбір балаға 10 данадан санағыш таяқшалары

**Ойынның мазмұны:** Тәрбиеші балаларға үш таяқша алып, олардан пішін құрастыруды ұсынады. Қандай пішін шықты? Енді төрт таяқша алып, пішін құрастыру ұсынылады. Қандай пішін шықты? Тәрбиеші тағы да бір таяқша алып, оны шаршының, төртбұрыштың үстіне қоюды ұсынады. Қандай пішін шықты?

**Карточка №15**

**«Біркелкі пішіндерді сана»**

**Ойынның мақсаты:** Пішіндерді танып, топтастыра білуге үйрету. Ойлау қабілетін, қол қимылын жаттықтыру.

**Ойынның құрал-жабдықтары:** Геометриялық пішіндер суреттері бар, таратпа суреттер. (15 дана)

**Ойынның мазмұны:** Әр балаға пішіндер суреттері бар, суреттер таратылып беріледі. Суреттерден біркелкі пішіндерді санап атау.

**Карточка №16**

**«Бос торларды сәйкес пішіндермен толтыр»**

**Ойынның мақсаты:** Геометриялық пішіндерді танып, атай білуге үйрету. Бос торларды сәйкес пішіндермен толтырту.

**Ойынның құрал-жабдықтары:** Әр балаға жеткілікті таратпа суреттер.

**Ойынның мазмұны:** Балаларға суреттер таратылып беріледі. Суреттердегі бос торларды сәйкес пішіндермен толтыр.

**Карточка №17**

**«Қандай пішін жетіспейді?»**

**Ойынның мақсаты:** Геометриялық пішіндерді атай білуге үйрету. Қай пішін жетіспейтінін тапқызу.

**Ойынның құрал-жабдықтары:** Геометриялық пішіндер. (Қораптан алу)

**Ойынның мазмұны:** Тақтаға геометриялық пішіндер қойылады. Балаларға көздеріңді жұмыңдар деп, бір пішінді алып қояды. Балалар қай пішін жетіспейтінін табады.

**Карточка №18**

**«Пішіндерді боя»**

**Ойынның мақсаты:** Түстерді тани білуге үйрету.

Ойын элементтерін пайдалана отырып математикаға қызығушылықтарын арттыру.

**Ойынның құрал-жабдықтары:** Геометриялық пішіндер

**Ойынның мазмұны:** Балаларды ұйымдастырып, оларға ақ бет қағаздағы пішіндердің суреттері таратылып беріледі. Бұл суреттегі пішіндер боялмаған. Тәрбиеші балаларға тақтаға боялған пішіндерді ұсынады. Балалардың міндеті сол тақтадағы түстеріне қарап алдарындағы пішіндерді сондай түспен бояйды. Мұндай ойын балалардың түсінулерін және шапшаңдықтарын шыңдайды.

**Карточка №19**

**«Сиқырлы суреттер»**

**Ойынның мақсаты:** балалардың логикалық ойлау қабілетін, ес, зейін, қабылдау процесстерін дамыту.

**Ойынның құрал-жабдықтары:** әр түрлі сурет бөлінділері.

**Ойынның мазмұны:** Балалар алдарындағы үлгі бойынша бөлінділерден сурет құрайды. Сурет бойынша әңгіме құрауды ұсыну.

**Карточка №20**

**«Сиқырлы қапшық»**

**Ойынның мақсаты:** заттарды белгілі бір қасиеттері бойынша салыстыруға, топтастыруға үйрету.

**Ойынның құрал-жабдықтары:** түсі, өлшемі, пішіні бойынша әр түрлі ойыншықтар.

**Ойынның мазмұны:** Балалар «Сиқырлы қапшықтың» ішіндегі затты ұстап көріп, пішінін анықтайды, ойыншықты алған соң атын атап, түсін айтады.

**Карточка №21**

**«Көзіңді жұмып, қолыңмен анықта»**

**Ойынның мақсаты:** Ұзын-қысқа, жуан-жіңішке, үлкен-кіші ұғымдарын бекіту.

**Ойынның құрал-жабдықтары:** қарындаштар, таяқшалар.

**Ойынның мазмұны:** Балалар сипап – сезу арқылы заттың ұзын - қысқалығын анықтау. Ұзындығы әртүрлі қарындаштар алынады. Жүргізуші бір баланы шақырып, оған «көзіңді жұм да, қарындаштың ұзын-қысқалығын анықта» деген тапсырма береді.

**Карточка №22**

**«Зейінді бол»**

**Ойынның мақсаты:** Биік және аласа ұғымдарын бекіту; логикалық ойлауын дамыту.

**Ойынның құрал-жабдықтары:** биік және аласа заттар бейнеленген суреттер немесе ойыншықтар.

**Ойынның мазмұны:** Балаларға биік және аласа заттардың суреттерін немесе ойыншықтарын қарастыруды ұсынады. Әр суретте не бейнеленгенін анықтау. Биік затты көрсеткенде балалар орындарынан тұрады, аласа затты көрсеткенде бастарын төмен түсіреді.

**Карточка №23**

**«Ұзын-қысқа»**

**Ойынның мақсаты:** өлшемдердің қасиеттерін қабылдауға үйрету; тапсырманы орындауға жаттықтыру.

**Ойынның құрал-жабдықтары:** ұзын және қысқа жолақшалар.

**Ойынның мазмұны:** Балаларға ұзын және қысқа жолақшаны көрсету. Өлшемін анықтау. Жолақшаларды таратып беру. Үстелдің үстіндегі жолақшалардың ішінен ұқсас жолақшаны табуға тапсырма беру.

**Карточка №24**

**«Шамдар»**

**Ойынның мақсаты:** қасиеттері бойынша заттарды топтастыруға, түстерді, өлшемдерді ажыратуға жаттықтыру; зейіндерін дамыту.

**Ойынның құрал-жабдықтары:** бала саны бойынша әртүрлі шамдар

**Ойынның мазмұны:** Балаларға шамдарды таратып беру, шамдардың түсін, өлшемін анықтауды ұсыну. Балалар тәрбиешінің шамын өздерінің шамдарымен салыстырады. Белгі бойынша тәрбиешінің шамына ұқсас шамдары бар балалар ортаға жүгіріп шығады.

**Карточка №25**

**«Қолымда не бар?**

**Ойынның мақсаты:** ұзын-қысқа, жуан-жіңішке , үлкен-кіші, оң-сол жайлы білімдерін бекіту. Түйсіну сезімдерін дамыту.

**Ойынның құрал-жабдықтары:** ұсақ тастар, жаңғақтар.

**Ойынның мазмұны:** Баланың қолына үлкендігі әртүрлі заттарды ұстату. Мысалы, үлкен және кіші тастар. Бала қолына қарамастан, сипап-сезу арқылы үлкен-кіші заттың оң және сол қолында екенін анықтайды. Қалған балалар оның жауабынын дұрыстығын тексереді. Жуан-жіңішке, ұзын-қысқа өлшемдері бойынша жұмыс осылайша жүргізіледі.

**Карточка №26**

**«Қуыршақ қонаққа дайындалуда»**

**Ойынның мақсаты:** ұзын-қысқа, жуан-жіңішке, ұзындығы бірдей деген өлшемдерді салыстыруға жаттықтыру.

**Ойынның құрал-жабдықтары:** ұзындығы, жуандығы, түсі әртүрлі ленталар.

**Ойынның мазмұны:** Қуыршақ қонаққа барады, киімін киюге, шашына бантик таңдауға көмектесуді ұсыну. Көп бантиктердің арасынан ұзындығы бірдей екі бантикті табу керек. Әдемі бантиктермен қуыршақтың шашын әсемдеу.

**Карточка №27**

**«Тапсырманы орында»**

**Ойынның мақсаты:** үлкен және аз заттарды ажыратуға жаттықтыру.

**Ойынның құрал-жабдықтары:** үлкендігі әртүрлі ойыншықтар.

**Ойынның мазмұны:** бір баланы ортаға шақырып, оң қолына үлкен ойыншықты, сол қолына кішкентай ойыншықты ал деп тапсырма береді. Ойын осылай жалғаса береді.

**Карточка №28**

**«Қай қолымда көп»**

**Ойынның мақсаты:** аз және көп заттарды ажыратуға, салыстыруға жаттықтыру; ойлау қабілеттерін дамыту.

**Ойынның құрал-жабдықтары:** әртүрлі ұсақ заттар–моншақтар, түймелер

**Ойынның мазмұны:** ортаға бір баланы шақырып, оң және сол қолына көп және аз заттарды ұстатады. Бала алдымен көз мөлшерімен қай қолда зат көп, қай қолында аз зат бар екенін анықтайы. Одан кейін заттарды қатарымен қойып, қай қатарда көп, қай қатарда аз зат тұрғанын салыстырады.

**Карточка №29**

**«Сипаттамасы бойынша тап»**

**Ойынның мақсаты:** ұзын-қысқа, кең-тар, биік-аласа ұғымдарын бекіту.

**Ойынның құрал-жабдықтары:** жануарлардың, құстардың ойыншығы.

**Ойынның мазмұны:** балалар аю, түлкі, қасқыр, қоянның ойыншықтарын қарастырады. Әр ойыншықты анықтап атын атайды. Ойнаушылардың біреуі бөлмеден шығып кетеді, басқа ойнаушылар ойыншық туралы жұмбақ құрастырады. Жұмбақ құрастырғаннан кейін жұмбақты шешетін баланы шақырады.

**Карточка №30**

**«Көп және біреу»**

**Ойынның мақсаты:** көп және біреу қатынастарын білуге үйрету; заттардың тең, тең емес топтарын салыстыру.

**Ойынның құрал-жабдықтары:** көп және бір зат бейнеленген суреттер.

**Ойынның мазмұны:** балалар берілген суреттерді қарастырады. Көп зат және бір зат бейнеленген суреттерді бөліп, екі жаққа қояды.

**Карточка №31**

**«Түрлі-түсті жолақтар»**

**Ойынның мақсаты:** түстерді атауға, салыстыруға жаттықтыру; берілген тапсырманы орындауға ынталандыру; достық қарым-қатынастарын тәрбиелеу.

**Ойынның құрал-жабдықтары:** қағазға желімделген әртүрлі жолақшалар.

**Ойынның мазмұны:** балаларға жолақшаларды көрсету, түстерін атау. Берілген жолақшаның түсі бойынша үстелдің үстіндегі дәл осындай жолақшаны табу.

**Карточка №32**

**«Ұзын және қысқа»**

**Ойынның мақсаты:** өлшемдердің қасиеттерін қабылдауға үйрету; тапсырманы орындауға жаттықтыру.

**Ойынның құрал-жабдықтары:** ұзын және қысқа жолақшалар.

**Ойынның мазмұны:** балаларға ұзын және қысқа жолақшаны көрсету. Өлшемін анықтау. Жолақшаларды таратып беру. Үстелдің үстіндегі жолақшалардың ішінен ұқсас жолақшаны табуға тапсырма беру.

**Карточка №33**

**«Кеңістік»**

**Ойынның мақсаты:** балаларды кеңістікті бағдарлауға жаттықтыру; ойлау қабілеттерін, қабылдау, зейін процесстерін дамыту.

**Ойынның құрал-жабдықтары:** әртүрлі заттар бейнеленген суреттер.

**Ойынның мазмұны:** Балалардың алдында үлкен бөлменің суреті тұрады. Балаларға суреттерді таратып беру. Суреттерді орындарына орналастыруды ұсыну. Мысалы, балықты аквариумға салу, гүлді үстелдің үстіне, суретті қабырғаға ілу. Ойын осылай жалғаса береді.

**Карточка №34**

**«Жоғарыда-төменде»**

**Ойынның мақсаты:** жоғары–төмен ұғымдарын пысықтау. Байқағыштықты, зейін, қиялды дамыту.

**Ойынның құрал-жабдықтары:** құстардың, жануарлардың суреттері.

**Ойынның мазмұны:** Бала қораптың ішінен бір суретті алып, атын атап, орнын анықтап үлкен суретке бекітеді. Мысалы, ұшақ жоғарыда аспанда ұшады, балық төменде су ішінде жүзеді.

**Карточка №35**

**«Оң және сол»**

**Ойынның мақсаты:** үлкен және аз заттарды ажыратуға жаттықтыру.

**Ойынның құрал-жабдықтары:** үлкендігі әртүрлі ойыншықтар.

**Ойынның мазмұны:** Бір баланы ортаға шақырып, оң қолына үлкен ойыншықты, сол қолына кішкентай ойыншықты ал деп тапсырма береді. Ойын осылай жалғаса береді.

**Карточка №36**

**«Суреттерді орналастыр»**

**Ойынның мақсаты:** заттарды топтастыруға жаттықтыру, өз бетінше тапсырманы орындауға дағдыландыру, ойлау қабілетін дамыту.

**Ойынның құрал-жабдықтары:** тор көз салынған қағаз беттері, әртүрлі суреттер.

**Ойынның мазмұны:** Балалар берілген суреттерді әр бағанмен жолға олардың бірі ғана келетіндей етіп, шаршы тор көздерге орналастырады.

**Карточка №37**

**«Танып ал да, атын ата»**

**Ойынның мақсаты:** заттың түр-түсін, пішінін, атын атауға жаттықтыру; сөздік қорын молайту; ойлау қабілетін дамыту.

**Ойынның құрал-жабдықтары:** әр түрлі ойыншықтар немесе суреттер.

**Ойынның мазмұны:** Балаларға әртүрлі ойыншықтарды көрсету. Ортаға бір-бір баладан шақырып, бір ойыншықты алып, оның түр-түсін, пішінін, қасиетін анықтауды және сол ойыншық жайлы әңгіме құрауды немесе тақпақ айтып беруді ұсынады.

**Карточка №38**

**«Тәулік бөліктері »**

**Ойынның мақсаты:** тәулік бөліктері жайлы білімдерін бекіту; тәулік бөліктерін атауға, ажыратуға жаттықтыру.

**Ойынның құрал-жабдықтары:** суреттер

**Ойынның мазмұны:** Балалар кезектесіп суретті алып, тәуліктің қай бөлігі екенін айтады, сол сурет бойынша әңгіме құрайды.

**Карточка №39**

**«Сипаттамасы бойынша тап»**

**Ойынның мақсаты:** Ұзын-қысқа, кең-тар, биік-аласа, үлкен-кіші ұғымдарын бекіту.

**Ойынның құрал-жабдықтары:** Топтағы жануарлар бейнелейтін ойыншықтар.

**Ойынның мазмұны:** Сөреге аю, қоян, қасқыр, түлкі т.с.с 5-6 ойыншықтар қояды. Әрбір ойыншықтарды анықтап қарап, атын қайталайды. Балалардың біреуін бөлмеден шығарып, ойыншықтар туралы жұмбақтар құрастырады, м: «Ұзын құлақ, қыли көз, қысқа құйрық-бұл қай аң? Жұмбақтарды құрастырып болған соң, баланы шақырады. Егер ол жұмбақ дұрыс шеше алмаса, қолына сол ойыншық беріледі де, жұмбақ қайта айтылады.

**Карточка №40**

**«Қалай жүріп, нені тапқың келеді?»**

**Ойынның мақсаты:** Кеңестікті бағдарлай білуге үйрету. Оң-сол, алдында- артында ұғымдарын бекіту.

**Ойынның құрал-жабдықтары:** Кез-келген ойыншықтар немесе суреттері.

**Ойынның мазмұны:** Тәрбиеші ойыншықтарды топтың әр жеріне қояды: баланың оң жағына-машина, сол жағына-доп, алдына-қуыршақ, артына-зымыран қойып былай дейді: «алдыңда қуыршақ, оң жағында машина, сол жағыңда доп, артыңда зымыран, қалай жүріп, нені тапқың келеді?»

**Карточка №40**

**«Доппен ойнау» - 1**

**Ойынның мақсаты:** «Жоғары-төменде», «астында-үстінде», «сол жақта-оң жақта» ұғымдарын бекіту.

**Ойынның құрал-жабдықтары:** доп.

**Ойынның мазмұны:** Балалар екі командаға бөлінеді. Жіп керіліп, оның екі ұшынан ұстап тұруға болады. «Доп төменде» деген бұйрық берілісімен екі бала /әр командадан/ бірден допты жіптің астынан алып өтеді де, «доп жоғарыда» деген бұйрық берілісімен жіптің үстінен лақтырады. Әрі қарай ойынды ойыншылардың келесісі жалғастырады. Ешқандай қате жібермеген команда ұтып шығады.

**Карточка №41**

**«Доппен ойнау» - 2**

**Ойынның мақсаты:** «Жоғары-төменде», «астында-үстінде», «сол жақта-оң жақта» ұғымдарын бекіту.

**Ойынның құрал-жабдықтары:** доп.

**Ойынның мазмұны:** Балалар сапқа тұрады. Доп бірінші баланың қолында «доп оң жақта» деген бұйрық айтылғанда доп оң жаққа беріледі. «Тоқта» деген бұйрық бойынша допты сапта тұрған балалардың біреуі ұстап қалады. «Доп сол жақта» деген бұйрық бойынша доп сол жаққа беріледі. Тапсырманы дәл әрі тез орындаған балалар жеңімпаздар атанады.

**Карточка №42**

**«Ойыншықты тап»**

**Ойынның мақсаты:** Кеңістікті бағдарлай білуге үйрету.

**Ойынның құрал-жабдықтары:** Топтағы ойыншық.

**Ойынның мазмұны:** Тәрбиеші ойыншықты тығып қойып, бір баланы тақтаға шақырады. Тәрбиеші нұсқауымен, мысалы: 1 адым алдыға оңға бұрыл, 2 адым алдыға тура жүр деп ойыншыққа дейінгі жолды айтып отырады. Бала айтылған нұсқаумен дұрыс жүріп отырса, ойыншықты табады.

**Карточка №43**

**«Жоғарыда–төменде, биік-аласа»**

**Ойынның мақсаты:** жоғары- өмен, биік-аласа ұғымдарын пысықтау.

**Ойынның құрал-жабдықтары:** Көгілдір аспан, жасыл алқап, өзен бейнеленген сюжетті суретті плакат тақтада. Қорапта ұшақтың, құстар түрлері, балық түрлері, аңдар түрлері қатырма қағаздан жасалған.

**Ойынның мазмұны:** Тақтаға бір бала шақырып қораптағы бір бейнені алып, атын атап, орынын анықтап сюжетті суретке іледі. Мысалы: Ұшақ жоғарыда-аспанда ұшады, балық төменде-су ішінде жүзеді, - деп сипаттап айту керек.

**Карточка №44**

**«Автобус»**

**Ойынның мақсаты:** Санның құрамын пысықтау.

**Ойынның құрал-жабдықтары:** Сандық карточкалар.

**Ойынның мазмұны:** Алаңға бормен тікбұрыш /автобус/ сызылған. Екі бала бақылаушылар болып, бетіне «5»цифры жазылған үлкен карточканы ұстап тұрады. «Автобусқа» сандық карточкаларында бейнеленген дөңгелектердің қосындысы. 5 болатын /жол ақысы/ балалар ғана жұптасып отырады. Ойын басталды дегеннен кейін әрбір бала өз сыңарын іздеп табуға тырысады /2 және 3, 3 және 2, 1 және 4, 4 және 1/. Жұптар бірінен соң бірі сапқа тұрады, «автобусқа» кіреді, өздерінің сандық карточкаларын көрсетеді, ал «бақылаушылар» жұптардың дұрыс таңдалуын тексереді.

**Карточка №45**

**«Сан құрастыр»**

**Ойынның мақсаты:** Санның құрамын пысықтау.

**Ойынның құрал-жабдықтары:** Суретті карточкалар.

**Ойынның мазмұны:** Тәрбиеші бетіне бір сан, мысылы «5» саны жазылған карточканы көрсетеді. Әрбір бала қосындысы «5» санын құрайтын екі сандық карточкаы көрсетуі тиіс. Мысалы: бір карточкада 5 дөңгелек, екіншісінде – 1 дөңгелек, біреуінде – 3, екіншісінде – 3 шаршы және с.с.

**Карточка №46**

**«Ою құрастыру»**

**Ойынның құрал-жабдықтары:** Бірнеше бөліктерге бөлінген ою элеметтері.

**Ойынның мақсаты:** Балаларды сандардың ретін, құрамын оңай табуға, таңбаны айыра білуге дағдыландыру.

**Ойынның мазмұны:** 1-вариант. Оюдың элементтерін жекелеп қиып, мысалы 4 қошқар мүйізді 2-ге бөліп, 8 бөлікті балаларға таратып береді. Түстерін сәйкестендіру, бөліктерін қиюластыру арқылы ою-өрнек құрастырылады.

2 вариант. Ою бөліктерінің келесі бетіне сан жазылады.

Өрнекті құрастыру санға сәйкес орындалады.

**Карточка №47**

**«Поезд құрастыр»**

**Ойынның мақсаты:** 1-ді қосу таблицасын қайталату.

**Ойынның құрал-жабдықтары:** 1-ді қосу таблицасы берілген карточкалар, 0+1, 1+1, 2+1, т.с.с.

**Ойынның мазмұны:** Тәрбиеші карточкаларды балаларға таратып береді, оларды вагондар, ал бір баланы тепловоз деп тағайындайды. Балалар қолдарындағы карточкаларына қарай отырып, алдымен «тепловозға» ретімен тіркелуі тиіс.

**Карточка №48**

**«Заттарды сана»**

**Ойынның мақсаты:** Балалардың назарын дамыту, байқағыштықтарын арттыру. Көкеністер санымен сандарды тауып қою. Ойын арқылы көкеністер түрлері туралы білімдерін бекіту.

**Ойынның құрал-жабдықтары:** Көкеністер суреттері, сіріңке қорабындағы сандар.

**Ойынның мазмұны:** Тәрбиеші балаларға көкеністердің суреттерін таратып береді. Бір суретте бірнеше көкөністер түрлері болуға тиіс. Балаларға қойылатын талап көкөністер санын анықтау.

**Карточка №49**

**«Дыбыс арқылы санды тап»**

**Ойынның мақсаты:** Есту мүшелері арқылы баланың ойлау қабілетін анықтау.

**Ойынның құрал-жабдықтары:** Сіріңке қорабындағы таратпа сандар.

**Ойынның мазмұны:** Тәрбиеші қарындашпен үстелді дыбыс шығатындай етіп тықылдатады. Балалар тыңдап отырып алдарындағы цифрларынан тиісті санды көрсетеді.

**Карточка №50**

**«Тез ойла»**

**Ойынның мақсаты:** 1.Балалардың заттарды салыстыру, оң жақ, сол жақ сияқты түсініктерін дамыту. 2. Кеңестікті бағдарлай білуге үйрету. 3. Ойын арқылы шапшандыққа, тез ойлауға баулу.

**Ойынның құрал-жабдықтары:** Топтағы заттармен.

**Ойынның мазмұны:** Тәрбиеші балаға өзінің алдында, оң, сол жақтарында нелер тұрғанын айтқызу. Кеңістікті бағдарлай білуге үйрету.

**Карточка №51**

**«Қанша? Қандай?»**

**Ойынның мақсаты:** 5-ке дейін санауды бекіту. 1-ші, 2-ші ұғымдарымен таныстыру.

**Ойынның құрал-жабдықтары:** Сандар («Шалқан», «Бауырсақ» ертегісі бойынша)

**Ойынның мазмұны:** Әр топтағы заттардың санын анықтау. Қораптан керекті санды алып қойып, ертегіні әңгімелеу, сандармен ретін анықтау. «Шалқан» ертегісі бойынша атасы бірінші, апасы екінші, қызы үшінші, т.б. пайдалана кетуге болады.

**Карточка №52**

«**Әрі қарай кері сана»**

**Ойынның мақсаты:** 5 көлеміндегі сандарды кері қарай санауды қайталау.

**Ойынның құрал-жабдықтары:** Доп, сандық карточкалар.

**Ойынның мазмұны:** Тәрбиеші көлемдегі санды көрсетеді де, бір баланың атын атап: «Әрі қарай кері сана» - дейді. Ол: «Тоғыз, сегіз, жеті» деп санай бастайды.Тәрбиеші балалардың біреуіне қарап, доп лақтырады. «Жеті» - дейді. Допты тосып алған бала «үш, екі, бір» деп жалғастырады.

**Карточка №53**

**«Жазылмай қалған сандарды ата»**

**Ойынның мақсаты:** Балалардың сандардың реті туралы білімдерін бекіту. Ойын ойнау арқылы байқағыштыққа, тез орналастыруға баулу. Ойын элементтерін пайдалана отырып математикаға қызығушылығын арттыру.

**Ойынның құрал-жабдықтары:** 15 дана сіріңке қорабындағы сандар.

**Ойынның мазмұны:** Тәрбиеші балаларға текшелер таратып береді. Ол текшелерде сандар жазылады, сандар ретімен толық жазылмайды. Балалардың міндеті сол қолдарындағы текшелерден жазылмай қалған санды анықтап атау.

**Карточка №54**

**«Қуыршақтардың сыйлықтары»**

**Ойынның мақсаты:** Сандар мен олардың құрамы туралы білім беру. Ойын ойнау арқылы шапшандыққа, өз бетімен жұмыс жасау дағдыларын дамыту.

**Ойынның құрал-жабдықтары:** Қуыршақ, шарлар.

**Ойынның мазмұны:** Қуыршақтың сыйлық шарлары таратылып беріледі. Балалар ол шарларды үрлеп, қандай түсін және қанша екенін айтады. Үрленетін шарлардың түстері үш түрден аспауы керек. Шардың санымен артық, қандай түсті шардың кем екенін балаларға айтқызу.

**Карточка №55**

**«Жәндікте неше аяқ бар?»**

**Ойынның мақсаты:** Балалардың санау және есептеу дағдыларын қалыптастыру. Жәндіктер туралы түсініктерін жаңарту. Ойын элементтерін пайдалана отырып математикаға қызығушылықтарын арттыру.

**Ойынның құрал-жабдықтары:** Ойыншық жәндіктер

**Ойынның мазмұны:** Тәрбиеші балаларға бірнеше суреттер таратып береді. Бұл суреттерде әртүрлі жәндіктер суреттеледі. Балалардың міндеті осы суреттегі жәндіктердің қанша аяғы бар екенін анықтау. Ол үшін суреттердегі жәндіктердің аяқтарын санап сол суреттің астына кеспе цифрлар арқылы белгілеп отырады да соңынан ең аяғы көп жәндіктің суретін салу ұсынылады.

**Карточка №56**

**«Нешінші?»**

**Ойынның мақсаты:** «Нешінші?» ұғымын қалыптастыру.

**Ойынның құрал-жабдықтары:** Топтағы 10 түрлі ойыншықтар.

**Ойынның мазмұны:** Тақтаға 10 түрлі ойыншықтар суреті ілінеді. Ортаға бір бала шығып, қатардан бір ойыншықты алады. Балалар қатардан нешінші затты алғандығын алақандарын шапалақтау арқылы көрсетеді. Ойыншықтың атынатау керек. Ойын барысында «нешінші?» деген ұғымды қалыптастыру. Балалардың сөздік қорын дамыту, қызығушылығын арттыру.

**Карточка №57**

**«Қай қолымда көп?»**

**Ойынның мақсаты:** Заттардың екі жиынтығын салыстыра білуге үйрету.

**Ойынның құрал-жабдықтары:** Асықтар, топтағы ұсақ заттар.

**Ойынның мазмұны:** Балалар екі топқа бөлінеді, оның әрқайсысы алма-кезек тәрбиешінің үстеліне өз өкілін жібереді. Бір бала қолын артына ұстайды. Алдымен тәрбиешінің одан соң балалардың бірі оның қолына текше, түйме әртүрлі ұсақ нәрселерді ұстатады. Бірақ ол бір қолда көп, екіншісінде аз болуы керек. Бала алдымен көз мөлшерімен нәрсенің қолында көп екенін анықтау. Қай қатарда көп, қай қатарда аз екенін салыстыру керек.

**Карточка №58**

**«Қол соғу» - 1**

**Ойынның мақсаты:** Тез, дәл қимыл жасау, есту қабілетін жетілдіру, ретімен санауды, қанша, қанша болса сонша ұғымдарын қалыптастыру.

**Ойынның құрал-жабдықтары:** Тәрбиешінің және әрбір баланың алдына тілі бар дөңгелек/1-сурет/ .

**Ойынның мазмұны:** Тәрбиеші қол соғады. Балалар санайды. Тақта алдына шақырылған бала тәрбиешінің неше рет қол соққанын айтуы немесе дөңгелектің тілін саны сонша қара дөңгелекшелер тұрған бөлікке қаратып қоюы тиіс.

**Карточка №59**

**«Қол соғу» - 2**

**Ойынның мақсаты:** Тез, дәл қимыл жасау, есту қабілетін жетілдіру, ретімен санауды, қанша, қанша болса сонша ұғымдарын қалыптастыру.

**Ойынның құрал-жабдықтары:** Тәрбиешінің және әрбір баланың алдына тілі бар дөңгелек/1-сурет/ .

**Ойынның мазмұны:** Ойын күрделенеді. Балалар үндемей, қол соғу санын есептейді, әрқайсысы дөңгелек тілін өздігінен жылжытады. Тәрбиеші қатарларды аралап, ойын ережесінің дұрыс орындалуын тексереді.

Ойын екі-үш рет қайталанған соң, қорытындысы шығарылады. Ойыншылары қателеспеген қатар ұтып шығады.

**Карточка №60**

**«Өзара айырмашылығын тап»**

**Ойынның мақсаты:** Суреттерді салыстыра отырып, айырмашылығын тапқызу. Сөйлеу дағдыларын қалыптастыру, ойлау қабілетін жетілдіру.

**Ойынның құрал-жабдықтары:** бала санына (15 дана) суреттер жинағы.

**Ойынның мазмұны:** Әр балаға суреттер таратылып беріледі. Суреттерді салыстыра отырып, айырмашылығын тапқызу.

**Карточка №61**

**«Қанша болса, сонша»**

**Ойынның мақсаты:** Сандарды тани білуге үйрету. Берілген тапсырманы дұрыс орындай білуге жаттықтыру.

**Ойынның құрал-жабдықтары:** Сандық карточка.( «Кеспе сан» қалтасынан алу)

**Ойынның мазмұны:** Тақтаға 3 бала шығарып, сандық карточканы көрсетіп, карточкада қандай сан тұрса, сонша қимыл көрсету. Тапсырманы сандарды өзгерте отырып, 2-3 рет қайталау.

**Карточка №62**

**«Керісінше айт»**

**Ойынның мақсаты:** Тәулік жөнінде түсініктерін кеңейту. Қарама-қарсы мағыналы сөздермен жауап бере білуге үйрету.

**Ойынның құрал-жабдықтары:** доп

**Ойынның мазмұны:** Балаға допты беріп қарама-қарсы мағыналы сөзбен жауап беруді сұрайды. Мысалы: «таң» десе, бала «кеш» деп жауап береді.

**Карточка №63**

**«Неше саңырауқұлақ немесе көкеністер?»**

**Ойынның мақсаты:** Артық-кем ұғымдарын бекіту.

**Ойынның құрал-жабдықтары:** Кәрзеңке, санырауқұлақтар, көкеністер. (15 дана)

**Ойынның мазмұны:** Тәрбиеші балаларға былай дейді: «Саңырауқұлақтың саны үштен кем, бірден артық. Неше саңырауқұлақ бар? Кәрзеңкеге көкеніс түрлерін салғызып жаттығуды қайталайды.

**Карточка №64**

**«Апта күндері»**

**Ойынның мақсаты:** Апта күндерін атап, есте сақтай білуге үйрету.

**Ойынның құрал-жабдықтары:** Апта күндерін шартты түрде белгілейтін 1-ден 7-ге дейін дөңгелектермен дайындалған карточка.

**Ойынның мазмұны:** Арнайы дайындалған карточканы көрсетіп, таныстыру. Апта күндерін атату, карточканы таратып беру. Тақтаға шыққан бала карточкаға сәйкес өз апта атын білу керек. Тәрбиеші бұйрығымен, «дүйсенбі» бір адым алдыға десе, тұрып қалмай алдыға шығу керек. Бұдан соң балалар кезекпен ауысып тақтаға шығады.

**Карточка №65**

**«Қандай сандар жетіспейді?»**

**Ойынның мақсаты:** Сандарды тани білуге, аталған сан арасындағы санды атай білуге үйрету.

**Ойынның құрал-жабдықтары:** сіріңке қорабындағы таратпа материалдағы сандар.

**Ойынның мазмұны:** тәрбиеші екі санды атайды, мысалы: 3-5 десе, балалар қораптан сол сандарды алып, ортасындағы санды қою керек.

**Карточка №66**

**«Қиындыларды дұрыс бөл»**

**Ойынның мақсаты:** Қиындыларды түсі мен ұзындығы бойынша айыра білуге жаттықтыру.

**Ойынның құрал-жабдықтары:** Әрбір балаға ұзындықтары мен түсі әртүрлі, мысалы: 2 қызыл, 1 жасыл, 2 сары, ең ұзын-сары, ең қысқа-қызыл, ұзындықтары бірдей: қызыл, жасыл, сары қиындылар жиынтығы.

**Ойынның мазмұны:** бірнеше тапсырмадан тұрады.

1- тапсырма: балаларға барлық қызыл қиындыларды сол жаққа, сары қиындыларды оң жаққа, жасыл қиындыларды ортаға қоюды тапсырады.

2- тапсырма: бірдей қиындыларды бірінің үстіне бірін тізіп қою.

**Карточка №67**

**«Көрші–көрші»**

**Ойынның мақсаты:** Сан құрамын атап, неше бірліктен тұратынын, сандарды салыстыра білуге үйрету.

**Ойынның құрал-жабдықтары:** Кеспе қалтадағы сандық карточкалар: 1-5.

**Ойынның мазмұны:** Тәрбиеші бір санды атайды, мысалы: 4 санын. Тақтаға бір бала шығып аталған санды «Кеспе қалтадағы» сандар арасынан 4 санын алып қояды. Тәрбиеші: осы санның көршілерін көрсетіндер дегенде, екі бала шығып 3 және 5 санын көрсетеді. Әр бала өз санын түсіндіру керек, мысалы: 4 саны 3 санынан 1-уі артық, 5 санынан 1-уі кем, 4 бірліктен тұрады.

**Карточка №68**

**«Ғажайып қалта»**

**Ойынның мақсаты:** Балаларды заттарды тиісті қасиеттеріне қарай ажырата білуге үйрету.

**Ойынның құрал-жабдықтары:** Ғажайып қалта, балалар санына сәйкес, таныс ойыншықтар, геометриялық пішіндер.

**Ойынның мазмұны:** Ғажайып қалтадағы затты сипап біліп атау. Бала затты дұрыс сипаттап бергеннен соң ғана затты Ғажайып қалтадан алынып, балаларға көрсетіледі. Ал дұрыс аталмаса Ғажайып қалтадан алынбайды.